
Uznesenie Okresný súd Liptovský Mikuláš v právnej veci starostlivosti o maloleté deti A. A., nar. XX.XX.XXXX, B. A., nar. XX.XX.XXXX a A. A., nar. XX.XX.XXXX, trvale bytom C. XXX/XX, D. E. - F., toho času Centrum pre deti a rodiny Dom Charitas Sv. Kláry, G. XXX/X, D. E., zastúpené kolíznym opatrovníkom Mestom Liptovský Mikuláš, so sídlom Štúrova 1989/41, Liptovský Mikuláš, IČO: 00 315 524, deti rodičov: matky H. A., nar. XX.XX.XXXX, trvale bytom C. XXX/XX, D. E. - F., toho času Centrum pre deti a rodiny Dom Charitas Sv. Kláry, Liptovský Mikuláš a otca maloletej A. I. J., nar. XX.XX.XXXX, trvale bytom K. X. XXXXXX XXXX/XX, D. E. – Vrbica – Nábrežie, otca maloletej A. L. A., nar. XX.XX.XXXX, trvale bytom M. XXX/X, K. a otec maloletého B. v rodnom liste neuvedený, v konaní o návrhu Úradu práce, sociálnych vecí a rodiny Liptovský Mikuláš, so sídlom M. M. Hodžu 30, Liptovský Mikuláš, IČO: 30 794 53 na nariadenie neodkladného opatrenia, takto rozhodol: Súd nariaďuje neodkladné opatrenie: E. H. A., nar. XX.XX.XXXX, je povinná o d o v z d a ť maloletú A. A., nar. XX.XX.XXXX, maloletého B. A., nar. XX.XX.XXXX a maloletú A. A., nar. XX.XX.XXXX, do starostlivosti Centra pre deti a rodiny Dom Charitas Sv. Kláry, so sídlom Borbisova 385/5, Liptovský Mikuláš, za účelom zabezpečenia odbornej pomoci a zabezpečenia úpravy rodinných a sociálnych pomerov najdlhšie na dobu šesť mesiacov od právoplatnosti tohto uznesenia. odôvodnenie: 1. Úrad práce, sociálnych vecí a rodiny Liptovský Mikuláš podal na Okresný súd Liptovský Mikuláš dňa 02.05.2024 podnet na začatie konania o uloženie výchovného opatrenia za účelom zabezpečenia odbornej pomoci a zabezpečenia úpravy rodinných a sociálnych pomerov pobytom v Centre pre deti a rodiny Dom Charitas Sv. Kláry, so sídlom Borbisova 385/5, Liptovský Mikuláš, najdlhšie na dobu šesť mesiacov. Zároveň podal návrh na nariadenie neodkladného opatrenia, ktorým žiadal, aby súd uložil matke maloletých detí A. povinnosť odovzdať maloleté deti do starostlivosti Centra pre deti a rodiny Dom Charitas Sv. Kláry, Liptovský Mikuláš. Úrad návrh na nariadenie neodkladného opatrenia odôvodnil tým, že s rodinou orgán sociálnoprávnej ochrany detí a sociálnej kurately pracuje od roku 2012, kedy bola rodina pravidelne navštevovaná. Za ten čas matka s deťmi neustále mení svoje pobyty a podnájmy, často strieda partnerov, vzťahy sú krátkodobé a neperspektívne a v jednom prípade pre deti ohrozujúce. Matka má o svojej ďalšej budúcnosti nereálne predstavy. V rodine boli dlhodobo vykonávané opatrenia sociálnoprávnej ochrany detí a sociálnej kurately, bol vypracovaný plán sociálnej práce, plán výchovného opatrenia, v rodine je nariadené výchovné opatrenie – dohľad. Rozsudkom Okresného súdu Dolný Kubín zo dňa 01.02.2022, sp. zn. 2P/53/2021, právoplatným dňa 24.05.2022 bolo uložené výchovné opatrenie – dohľad nad výchovou maloletých detí. Dňa 12.10.2023 bolo úradu Trenčín doručené opravné uznesenie sp. zn. 35P/94/2023, ktorým Okresný súd Trenčín rozhodol o predĺžení výchovného opatrenia – dohľad po dobu jedného roka pre maloletú A. a A.. Podnet na predĺženie doby trvania výchovného opatrenia – dohľad podal Úrad práce, sociálnych vecí a rodiny Liptovský Mikuláš. Okresný súd Trenčín uznesením, sp. zn. 31P/26/2024 preniesol príslušnosť na konanie vo veci predĺženia výchovného
opatrenia na maloletého B. na Okresný súd Liptovský Mikuláš. Na všetky tri deti je určená stredná miera ohrozenia. Maloleté deti sú aktuálne od 11.04.2024 na dobrovoľnom pobyte v Centre pre deti a rodiny Dom Charitas Sv. Kláry v Liptovskom Mikuláši. Matka bývala spolu s deťmi do 23.02.2024 u svojho známeho B. N., nar. XX.XX.XXXX, ktorý má zverené do starostlivosti tri deti. Matka išla počas jarných prázdnin na výlet s otcom maloletej A., pánom L. A., na Oravu spolu s deťmi. Dňa 03.04.2024 matka telefonicky kontaktovala orgán sociálnoprávnej ochrany detí a sociálnej kurately, že sa nechce vrátiť k pánovi N. najmä kvôli tomu, že sa v tejto domácnosti požívajú alkoholické nápoje vo zvýšenej miere a či jej nie je možné pre deti a ňu zabezpečiť dobrovoľný pobyt v Centre pre deti a rodiny Liptovský Hrádok alebo Liptovský Mikuláš. Navrhovateľ v návrhu uviedol, že matkina výchova je nedôsledná. Deti nemajú pravidelný režim dňa, matka im venuje minimum pozornosti a starostlivosti, deti miesto vysvetlenia vždy okrikuje, po celé dni sa s nimi túla po meste, prípadne navštevujú lekárov. Matka uprednostňuje svoje potreby pred potrebami detí, jej výchovný štýl je zhovievavý, liberálny, orientovaný na dieťa, ale je benevolentná. Bagatelizuje a podceňuje neprimerané správanie detí a prípadné výchovné ťažkosti s deťmi. Chýba jej vo výchove systematickosť, zámernosť, cieľavedomosť, kontrola. Deti nemajú jasne nastavené pravidlá a mantinely a tie potom nevedia ako sa majú v rozličných situáciách správať. Hygiena domácnosti a jej izieb v zariadeniach bola vždy na nižšej úrovni, deti sú väčšinou neupravené, ulepené, v starom oblečení. Z dôvodu častých zmien bydliska matka neustále mení deťom pediatra, školy, škôlku, odborných lekárov zabezpečuje čiastočne. Často deti necháva samé doma, ospravedlňuje ich neúčasť zo školského vyučovania, aj keď sa zdá, že k tomu nie je dôvod. Maloletá A. má navštevovať povinné predprimárne vzdelávanie, matka má problém nájsť v priebehu školského roka škôlku a následne zavádza o neprijatí do predškolského zariadenia, dochádza tak k zanedbávaniu plnenia povinného predprimárneho vzdelávania. Matke bolo zo strany Mesta Liptovský Mikuláš zaslané Oznámenie o začatí konania vo veci priestupku a predvolanie na ústne pojednávanie vo veci zanedbávania povinnej školskej dochádzky u maloletej A. a B. a povinného predprimárneho vzdelávania u maloletej A.. Matka je naďalej nezamestnaná, nepožiadala o zaradenie do evidencie uchádzačov o zamestnanie a jej príjmom sú len prídavky na deti a výživné na maloletú A., kde sa tento príjem javí ako nepostačujúci na pokrytie všetkých výdavkov a nákladov na fungovanie. U matky pretrváva nedostatočná finančná gramotnosť. Pán A., otec maloletej A., vždy matke s deťmi zabezpečí bývanie a následne si matka nájde neperspektívny vzťah, naposledy s pánom E. K., ktorý skončil podaním trestného oznámenia za sexuálne zneužitie maloletej A.. Matka potrebuje sprevádzanie. Javí sa, že má schopnosť naučiť sa potrebným rodičovským zručnostiam, avšak proces edukácie v oblasti posilnenia potrebných rodičovských zručností a kompetencii je zdĺhavý a časovo náročný. Matku je potrebné neustále motivovať k vytvoreniu stabilného domova, vplývať dlhodobo na ňu za účelom osvojovania si nastavených programov, zameraných na rozvoj rodičovských zručností, sociálnych a komunikačných zručností, finančnej gramotnosti, zmysluplného trávenia voľného času. Je potrebné poskytovať rodine sprevádzanie a pomoc so zvládnutím adaptačnej fázy na nové sociálne a výchovné prostredie. Pri deťoch je potrebné sa zamerať na budovanie sociálnych kompetencií, primerané riešenie konfliktných situácií, vytváranie pozitívnych väzieb s inými deťmi a zvládanie záťažových situácií. Pod dohľadom odborných zamestnancov zariadenia a za ich pomoci je predpoklad, že matka bude starostlivosť zvládať. Časté, neustále sťahovanie rodiny neposkytuje všetkým participujúcim subjektom dostatočný priestor na prácu s rodinou. Centrum pre deti a rodiny Dom Charitas Sv. Kláry súhlasí s umiestnením maloletých detí v ich zariadení. Keďže matka dlhodobo nezabezpečuje stabilné, vhodné a bezpečné prostredie pre výchovu a starostlivosť, jej spôsob života je ohrozujúci pre vývoj a zdravie maloletých detí. Zároveň orgán sociálnoprávnej ochrany detí a sociálnej kurately podal podnet na začatie konania o uložení výchovného opatrenia - dočasné odňatie maloletých detí z osobnej starostlivosti matky a nariadenie maloletým deťom na účely zabezpečenia odbornej pomoci a zabezpečenia úpravy rodinných a sociálnych pomerov pobyt v zariadení najdlhšie na šesť mesiacov. 2. Podľa § 360 ods. 1 a 2 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. Ak súd nariadi neodkladné opatrenie bez návrhu pred začatím konania vo veci samej, začne konanie vo veci samej alebo poučí účastníkov o možnosti podať návrh na začatie konania vo veci samej. 3. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti.
4. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 5. Podľa 367 ods. 3 CMP, o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 6. Podľa § 367 ods. 4 CMP, uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 7. Podľa § 367 ods. 5 CMP, uznesenie o nariadení neodkladného opatrenia súd môže doručiť účastníkom až pri uskutočnení jeho výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. 8. Podľa § 2 ods. 1 a 2 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 9. Podľa § 324 ods. 1 Civilného sporového poriadku (ďalej len „CSP“): Pred začatím konania, počas konania a po jeho skončení súd môže na návrh nariadiť neodkladné opatrenie 10. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 11. Podľa § 326 ods. 1 a 2 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 12. Podľa § 329 ods. 1 prvá veta, ods. 2 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Pre neodkladné opatrenie je rozhodujúci stav v čase vydania uznesenia súdu prvej inštancie. 13. Podľa § 330 ods. 1 a 2 CSP, súd môže určiť, že neodkladné opatrenie bude trvať len po určený čas. Ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 14. Podľa čl. 5 zákona č. 36/2005 Z. z. o rodine (ďalej len „ZR“), záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňuje najmä a) úroveň starostlivosti o dieťa, b) bezpečie dieťaťa, ako aj bezpečie a stabilita prostredia, v ktorom sa dieťa zdržiava, c) ochrana dôstojnosti, ako aj duševného, telesného a citového vývinu dieťaťa, d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, f) podmienky na zachovanie identity dieťaťa a na rozvoj schopností a vlôh dieťaťa, g) názor dieťaťa a jeho možné vystavenie konfliktu lojality a následnému pocitu viny, h) podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami, i) využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinností.
15. Civilný mimosporový poriadok ako osobitný, teda špeciálny právny predpis (lex specialis) v § 360 a nasl. obsahuje len niektoré ustanovenia o neodkladných opatreniach - vo veciach ochrany maloletého, vo veciach výživného, vo veciach osobnej starostlivosti o maloletého a o povolení súdu na výkon oprávnenia vo veci starostlivosti o maloletých. Úrad práce, sociálnych vecí a rodiny Liptovský Mikuláš podal návrh na nariadenie neodkladného opatrenia vo veci osobnej starostlivosti o maloletého podľa § 367 CMP. Navrhuje odovzdať maloletého do starostlivosti Centra pre deti a rodiny Dom Charitas Sv. Kláry, so sídlom Borbisova 385/5, Liptovský Mikuláš, za účelom zabezpečenia odbornej pomoci a zabezpečenia úpravy rodinných a sociálnych pomerov matky maloletých detí. Zároveň bol podaný podnet na začatie konania o uloženie výchovného opatrenia – dočasné odňatie maloletých detí z osobnej starostlivosti matky na účely zabezpečenia odbornej pomoci a zabezpečenia úpravy rodinných a sociálnych pomerov. Pre neodkladné opatrenie je rozhodujúci stav v čase vydania tohto uznesenia. Maloleté deti sú v osobnej starostlivosti matky. Povinnosť odovzdať dieťa do starostlivosti niekoho iného, v zmysle § 367 CMP, je možné uložiť len tomu, kto má maloleté dieťa pri sebe. Keďže maloleté deti sú aktuálne v starostlivosti matky, povinnosť odovzdať deti do starostlivosti centra súd uložil matke maloletých detí. Vyššie citovanými zákonnými ustanoveniami je možné rýchlo a pružne riešiť situáciu, ktorá vyžaduje okamžitý zásah súdu. Pre nariadenie neodkladného opatrenia je nevyhnutná potreba bezodkladnej úpravy pomerov účastníkov. Posúdenie, či a kedy je takáto potreba daná, je ponechaná na úvahe súdu. Neodkladné opatrenie si teda vyžaduje naliehavosť takéhoto opatrenia, osvedčenie danosti práva a nevyhnutnosť potreby takejto úpravy. Vzhľadom na účel a podstatu neodkladného opatrenia je rozsah dokazovania, na rozdiel od konania vo veci samej, značne zúžený. 16. V konaní vo veciach starostlivosti súdu o maloleté deti je účelom neodkladného opatrenia v prvom rade ochrana maloletých. Záujem maloletého dieťaťa je vždy prvoradý (čl. 3 Dohovoru o právach dieťaťa, čl. 24 ods. 2 Charty základných práv Európskej únie). Pri určovaní a posudzovaní záujmu maloletého dieťaťa súd zohľadňuje najmä skutočnosti uvedené v čl. 5 základných zásad zákona o rodine. V rámci konania o návrhu na nariadenie neodkladného opatrenia súd zisťuje relevantné skutočnosti zjednodušeným spôsobom, pričom spravidla vychádza z návrhu a priložených listinných dôkazov. 17. Na základe doposiaľ zadovážených dôkazov súd dospel k jednoznačnému záveru, že v danej veci sú splnené zákonné predpoklady pre nariadenie neodkladného opatrenia podľa § 367 CMP. Súd mal z predloženého návrhu na nariadenie neodkladného opatrenia a z pripojených listinných dôkazov osvedčené, že matka maloletých detí aktuálne nie je schopná zabezpečovať maloletým deťom adekvátnu starostlivosť. Z návrhu orgánu sociálnoprávnej ochrany detí a sociálnej kurately vyplýva, že maloleté deti často menia svoje bydlisko, keď matka sa neustále sťahuje a „hľadá“ nový a nový domov, bez stabilizácie aspoň na určitý čas. Maloleté deti sa z uvedeného dôvodu nedokážu adaptovať na školské prostredie, nemajú stabilizované sociálne prostredie a sociálne väzby s rovesníkmi, spolužiakmi. Nemajú zastabilizované rodinné zázemie, lekársku starostlivosť ap. Maloleté deti sú vystavované stále novým situáciám, novým prostrediam a novým partnerom matky, ktoré okolnosti spôsobujú neharmonický vývoj ich ranného detstva. Matka ich vkladá do domova k novým partnerom, ktorí sa nesprávajú k deťom vždy vhodne. Výsledkom ohrozujúceho negatívneho vplyvu na deti je aj trestné oznámenie na posledného priateľa matky (E. K.), keď existuje podozrenie zo sexuálneho zneužitia najstaršej dcéry A.. Matka nezodpovedným a neuváženým spôsobom života ohrozuje zdravý a harmonický vývoj maloletých detí. Napriek tomu, že nad výchovou maloletých detí je od roku 2022 nariadený dohľad, toto výchovné opatrenie vôbec neplní svoj účel. Spolupráca s matkou ohľadom stabilizácie jej pomerov je náročná z dôvodu neustálej zmeny bydliska, neschopnosti matky nájsť si stále zamestnanie. Viesť matku k rodičovským a finančným zručnostiam je za takejto situácie takmer nemožná. Vzhľadom na uvedené skutočnosti je potrebné bezodkladne formou neodkladného opatrenia zabezpečiť pre deti stabilné výchovné prostredie, pretože je ohrozený ich zdravý psychický, fyzický a sociálny vývin. Je potrebné zabezpečiť im odbornú pomoc s ohľadom na ich najlepší záujem a rovnako zabezpečiť úpravu rodinných a sociálnych pomerov tak, aby nedošlo k ďalšiemu ohrozeniu maloletých detí. Vzhľadom na vyššie uvádzané skutočnosti súd dospel k záveru, že sú splnené zákonné predpoklady pre nariadenie navrhovaného neodkladného opatrenia. Zdravý vývoj a riadna výchova maloletých detí sú vážne ohrozené a ochrana ich záujmov si vyžaduje okamžitú úpravu pomerov formou neodkladného opatrenia, pokiaľ nedôjde k rozhodnutiu súdu vo veci samej. V danom prípade mal súd osvedčenú naliehavosť riešenia rodinnej situácie prostredníctvom neodkladného opatrenia, a preto podľa § 367 CMP nariadil neodkladné opatrenie, ktorým dočasne odovzdal maloleté deti do starostlivosti Centra pre deti a rodiny Dom Charitas Sv. Kláry v Liptovskom Mikuláši, ktoré s ich umiestnením vyjadrilo súhlas dňa 25.04.2024.
18. Na základe uvedených skutočností, prihliadajúc na záujem maloletých detí, súd považuje za potrebné, aby sa stabilizovali pomery maloletých detí, aby deti mali vhodné stabilné prostredie, mali priestor na prípravu do školy (maloletá A. a maloletý B.) a možnosť predprimárneho vzdelávania (maloletá A.), potrebné rodinné zázemie a možnosť vytvárania sociálnych väzieb v stabilnom výchovnom prostredí a osvojovali si potrebné zručnosti a podmienky fungovania v rodine a dokázali plniť svoje role v rodine, rešpektovať autority a plniť svoje školské a domáce povinnosti a aby mali priestor aj na svoj osobný rozvoj pri mimoškolských aktivitách. Preto súd nariadil neodkladné opatrenie, ktorým uložil matke, u ktorej sa maloleté deti fakticky nachádzajú, povinnosť odovzdať deti do starostlivosti Centra pre deti a rodiny Dom Charitas Sv. Kláry so sídlom v Liptovskom Mikuláši, ktoré potvrdilo kapacitné možnosti realizácie odbornej pomoci v ich zariadení a s umiestnením maloletých detí vyjadrilo súhlas, a to najdlhšie na dobu šesť mesiacov od právoplatnosti tohto uznesenia. Súd po zabezpečení spisovej dokumentácie týkajúcej sa maloletých detí zároveň na základe podnetu úradu práce začne konanie vo veci samej o uloženie výchovného opatrenia – dočasné odňatie maloletých detí z osobnej starostlivosti matky za účelom odbornej pomoci a zabezpečenia úpravy rodinných a sociálnych pomerov v súlade s najlepším záujmom maloletých detí. Poučenie: Proti tomuto uzneseniu možno podať odvolanie v lehote 15 dní odo dňa doručenia na Okresnom súde Liptovský Mikuláš (písomne v štyroch vyhotoveniach). Odvolanie môže podať strana, v ktorej neprospech bolo rozhodnutie vydané (§ 359, § 362 ods. 1 CSP). V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). (§ 363 CSP) Odvolanie možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 ods. 1 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní (§ 62 ods. 1, 2 CMP). Neodkladné opatrenie je vykonateľné vyhlásením; ak sa nevyhlasuje, je vykonateľné, len čo bolo vyhotovené (§ 367 ods. 3 CMP).

Zdroj: KAUZIS.SK – https://www.kauzis.sk/judikatura/r/ECLI:SK:OSLM:2024:5624201847.2 (dáta aktuálne k 13. 11. 2026). Záväzné je znenie zverejnené súdom.




